CELEX: 32008R0292
Language: bg
Date: 2008-04-01 00:00:00
Title: Регламент (ЕО) № 292/2008 на Комисията от 1 април 2008 година за изменение на Регламент (ЕО) № 1580/2007 за определяне на правила за прилагане на регламенти (ЕО) № 2200/96, (ЕО) № 2201/96 и (ЕО) № 1182/2007 на Съвета в сектора на плодовете и зеленчуците

2.4.2008   
            
            
               BG
            
            
               Официален вестник на Европейския съюз
            
            
               L 90/3
            
         
      РЕГЛАМЕНТ (ЕО) № 292/2008 НА КОМИСИЯТА
   
   от 1 април 2008 година
   за изменение на Регламент (ЕО) № 1580/2007 за определяне на правила за прилагане на регламенти (ЕО) № 2200/96, (ЕО) № 2201/96 и (ЕО) № 1182/2007 на Съвета в сектора на плодовете и зеленчуците
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО) № 1182/2007 на Съвета от 26 септември 2007 година за определяне на специфични правила по отношение на сектора на плодовете и зеленчуците и за изменение на директиви 2001/112/ЕО и 2001/113/ЕО, и регламенти (ЕИО) № 827/68, (ЕО) № 2200/96, (ЕО) № 2201/96, (ЕО) № 2826/2000, (ЕО) № 1782/2003 и (ЕО) № 318/2006, и за отмяна на Регламент (ЕО) № 2202/96 (1), и по-специално член 42, букви а), б) и й) от него,
   като има предвид, че:
   
               (1)
            
            
               Първа алинея от член 80, параграф 2 от Регламент (ЕО) № 1580/2007 (2) определя ограничения за изтеглените от пазара продукти като дял от обема на търгуваната продукция за всеки един продукт във всяка една организация на производители. В интерес на поощряването на безплатното разпространение като предназначение за такива продукти, това ограничение не трябва да включва продукти, изпратени за безплатно разпространение.
            
         
               (2)
            
            
               Трета алинея от член 80, параграф 2 определя допустима грешка от 3 % при изчисляване на обема на търгуваната продукция. Тази терминология би могла да се определи като подвеждаща и за яснота на разпоредбата в замяна би трябвало да се отнася за 3 % марж на превишаване.
            
         
               (3)
            
            
               Член 55, параграф 3 от Регламент (ЕО) № 1182/2007 определя, че одобрените преди 31 декември 2007 г. оперативни програми могат да бъдат изменяни, за да отговарят на посочения регламент. Въпреки това, подобни изменения изискват от съответните държави-членки да приемат национална стратегия съгласно посочения регламент, която може да изисква известно време през 2008 г.
            
         
               (4)
            
            
               Изтеглянията на продукти от пазара по силата на Регламент (ЕО) № 2200/96 на Съвета (3) не могат да се провеждат след 31 декември 2007 г., съгласно измененията, направени в посочения регламент с Регламент (ЕО) № 1182/2007.
            
         
               (5)
            
            
               Желателно е също да се позволи бързото въвеждане през 2008 г. на новите мерки за предотвратяване и управление на кризи, когато това е възможно административно и за което могат да се проведат подходящи проверки, по-специално тези, свързани с насърчаването, комуникацията и обучението.
            
         
               (6)
            
            
               Следователно за да се осигури гладкият преход между режимите, определени от регламенти (ЕО) № 2200/96 и (ЕО) № 1182/2007, за бързото прилагане на тези нови мерки за предотвратяване и управление на кризи, и за да се избегне всяко неналожително прекъсване на мерките за изтегляне от пазара, е необходимо да се позволи на държавите-членки да определят разходите по тези мерки, проведени след 1 януари 2008 г., за приемливи, дори и в случай на провеждане на операция по дадена мярка преди съответната оперативна програма да е била изменена, така че да я покрива. Поради същите причини следва да се разреши на държавите-членки да позволяват изменения на мерките в съществуващите програми по силата на член 55, параграф 3 от Регламент (ЕО) № 1182/2007, за да покриват разходите, настъпили след 1 януари 2008 г.
            
         
               (7)
            
            
               В интерес на доброто управление операцията трябва също и да отговаря на изискванията на Регламент (ЕО) № 1580/2007, като националната стратегия и операционната програма следва да бъдат съответно изменени, за да покриват тази мярка, преди да е подадено заявление за изплащане на съответната помощ.
            
         
               (8)
            
            
               Регламент (ЕО) № 1580/2007 следва съответно да бъде изменен.
            
         
               (9)
            
            
               Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
            
         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕО) № 1580/2007 се изменя, както следва:
   
               1.
            
            
               В член 80, параграф 2 първата алинея се заменя със следния текст:
               „2.   Изтеглените от пазара продукти не превишават 5 % като дял от обема на търгуваната продукция за всеки един продукт във всяка една организация на производители. Въпреки това, количествата, изтеглени по един от начините, определени в букви а) и б) от член 10, параграф 4 от Регламент (ЕО) № 1182/2007 или по какъвто и да е друг начин, одобрен от държавите-членки по силата на член 81, параграф 2, не трябва да бъдат отчитани при изчислението на този дял.“
            
         
               2.
            
            
               В член 80, параграф 2 третата алинея се заменя със следния текст:
               „Процентите, посочени в първа алинея, са средногодишните проценти за период от три години, с 3 % годишен марж на превишаване.“
            
         
               3.
            
            
               В член 152, параграф 2 се добавят следните алинеи:
               „Държавите-членки могат да разрешат разходите по една или повече мерки за предотвратяване и управление на кризи, свързани с изтегляния от пазара и дейности по насърчаване, комуникация и обучение, проведени през 2008 г. от организация на производители да са приемливи, дори и ако оперативната програма все още не е била изменена, за да покрива съответните мерки. За да бъдат приемливи тези разходи:
               
                           а)
                        
                        
                           държавата-членка трябва да гарантира, че приетата от нея национална стратегия през 2008 г. в съответствие с настоящия регламент покрива съответните мерки;
                        
                     
                           б)
                        
                        
                           през 2008 г. оперативната програма ще бъде изменена в съответствие с настоящия регламент, за да покрива съответните мерки, преди да е подадено заявление за изплащане на съответната помощ; и
                        
                     
                           в)
                        
                        
                           мерките и всякакви проверки на тези мерки трябва да са в съответствие с настоящия регламент.
                        
                     Държавите-членки могат да предвидят изменението на мярка от съществуваща оперативна програма, направено в съответствие с член 55, параграф 3, буква б) от Регламент (ЕО) № 1182/2007, да покрива разход за операции, настъпил през 2008 г., дори преди да е направено съответното изменение, при условие че са изпълнени изискванията на букви а), б) и в) от четвъртата алинея.“
            
         Член 2
   Настоящият регламент влиза в сила на третия ден след публикуването му в Официален вестник на Европейските общности.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 1 април 2008 година.
      
         
            За Комисията
         
         Mariann FISCHER BOEL
         
         
            Член на Комисията
         
      
   
   
      (1)  ОВ L 273, 17.10.2007 г., стр. 1.
   
      (2)  ОВ L 350, 31.12.2007 г., стр. 1.
   
      (3)  ОВ L 297, 21.11.1996 г., стр. 1. Регламент, последно изменен с Регламент (ЕО) № 1234/2007 (ОВ L 299, 16.11.2007 г., стр. 1).